钦定古今图书集成/方舆汇编/职方典/第1163卷 > 德安府星野考 府志
## 钦定古今图书集成/方舆汇编/职方典/第1163卷 > 德安府星野考 府志

府总

《春秋纬》：“自大别以东，至雷泽九江荆，为衡星。” 《春秋运》：“斗枢第四名权，第五衡。”

《春秋元命苞》：“轸星散为荆州，分为楚国。荆之言彊也，阴盛物坚，其气急悍也。”

《星经》翼二十二星，凡十九度。轸四星，凡十七度。《星纬》玉衡主荆州。

《星书》以北斗二星主楚，以五车五星次舍在毕宿者，中央一星主楚。

《尔雅》：“荆属衡星。”

《路史》载，魏陈卓郡国躔次，自张十七度至轸十一度，鹑尾，楚分。

蔡邕《月令章句》，“起张十二度至轸六度为荆州。” 孟康“太岳为衡。”

费直说《周易》，起张十三度。

皇甫谧《帝王世纪》：“自张十八度至轸十度，曰鹑尾之次。于辰在巳，谓之大荒落。于律为彝，则斗建在申，今楚分野。”

《晋书》。“翼轸属荆州。” 南阳入翼六度。南郡入翼十度。

《尔雅邢昺疏》：“巳为鹑尾。初张十度，终轸十一度。” 《旧唐书》：翼，鹑尾之次，巳初起张十五度，中翼十二度，终轸九度。其分野自房陵、白帝而东，尽汉之南郡、江夏，东达庐江南郡，滨彭蠡之西，得汉长沙、武陵、桂阳、零陵郡。又逾南纪，尽郁林、合浦之地。荆、楚、郧郡、罗、权、巴、夔，与南方蛮貃殷南河之南。

唐一行分《南纪》《北纪》，由汉水之阴，趋均州光化、谷城、枣阳，析而随州，抵应山，于汉阳为南郡汉川、汉阳，逾武昌，泛樊口入黄州，括二郡全境以至德安之安陆、云梦、应城、孝感，其地为江夏郡，入翼十二度。